ROZHODNUTIE RADY
zo 4. októbra 2004
o usmerneniach politík zamestnanosti členských štátov
(2004/740/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 128 ods. 2,
so zreteľom na návrh Komisie,
so zreteľom na stanovisko Európskeho parlamentu (1),
po porade s Európskym hospodárskym a sociálnym výborom,
so zreteľom na stanovisko Výboru regiónov (2),
so zreteľom na stanovisko Výboru pre zamestnanosť,
keďže:
(1)
Európska stratégia zamestnanosti má vedúcu úlohu pri uskutočňovaní cieľov zamestnanosti a trhu práce Lisabonskej stratégie. Reforma Európskej stratégie zamestnanosti v roku 2003 kládla dôraz na strednodobú orientáciu a na dôležitosť uskutočňovania úplného okruhu politík odporúčaných v usmerneniach zamestnanosti.
(2)
Usmernenia zamestnanosti by sa mali plne prehodnocovať len každé tri roky, pričom ich aktualizácia v medziobdobí by mala zostať prísne obmedzená. Európska pracovná skupina pre zamestnanosť odporučila prísnejšie odporúčania a skôr účinnejšie využívanie konštruktívnej kritiky zo strany kolegov než ďalšiu zmenu usmernení.
(3)
Závery pripravené Európskou pracovnou skupinou pre zamestnanosť a preskúmanie národných akčných plánov pre zamestnanosť jednotlivých členských štátov, oboje obsiahnuté v Spoločnej správe o zamestnanosti 2003 - 2004, ukazujú, že prioritou členských štátov a sociálnych partnerov by malo byť zvyšovanie prispôsobivosti pracovníkov a podnikov na meniace sa hospodárske podmienky a dopyt trhu práce, prilákanie väčšieho počtu ľudí na trh práce a zotrvanie na ňom a dosiahnutie toho, aby sa práca stala skutočnou možnosťou pre všetkých vrátane uľahčenia prístupu nezamestnaných mladých ľudí do ich prvého zamestnania a podpory starších pracovníkov zotrvať na trhu práce; väčšie a účinnejšie investície do ľudského kapitálu a celoživotného vzdelávania, ako aj do výskumu a rozvoja vrátane programov zameraných na zdokonalenie a zabezpečiť účinné zavedenie reforiem pomocou lepšieho riadenia vrátane snáh zameraných na zlepšenie demokratického zapájania sa, na presviedčanie občanov o potrebe reforiem a na posilnenie väzieb medzi financovaním z EÚ, najmä z ESF, a plnením Európskych usmernení zamestnanosti. Tieto priority sú plne v súlade so súčasnými usmerneniami a môžu sa plniť v ich kontexte.
(4)
Usmernenia zamestnanosti sa uplatňujú v nových členských štátoch od ich pristúpenia.
(5)
Okrem týchto usmernení zamestnanosti by členské štáty mali plne realizovať Usmernenia všeobecnej hospodárskej politiky a zabezpečiť úplný súlad krokov s udržaním zdravých verejných financií a makroekonomickej stability,
ROZHODLA TAKTO:
Jediný článok
Zachovávajú sa usmernenia pre politiky zamestnanosti členských štátov stanovené v prílohe k rozhodnutiu Rady 2003/578/ES z 22. júla 2003 o usmerneniach politiky zamestnanosti členských štátov (3) a členské štáty ich zohľadnia vo svojich politikách zamestnanosti.
V Luxemburgu 4. októbra 2004